Ди зэманым и лIыхъужь
ГъащIэм пIэщIэгъуэкIэ блэжьын Iуэху куэдым ущрохьэлIэ. Абыхэм деж цIыхум и хьэл-щэнри, и зэфIэкIри, и къарури здынэсыр наIуэ къыпщохъу. Апхуэдэу илъэс кIуам лIыгъэ зэхэгъэкIыпIэ ихуа щIалэщ мы тхыгъэр зытеухуар. Ар Налшык дэт 2-нэ курыт школым щеджэ Мэлбахъуэ Амырхъанщ.
2015 гъэм накъыгъэм и 15-м 9-нэ классым щIэс Амырхъан тренировкэ къикIыжауэ унэм щыщIыхьэжым гу лъитащ кIэлындорым тет Iугъуэм. Апхуэдэ зэманым деж унэм щIэс хабзэр илъэс 78-рэ зи ныбжь и анэшхуэ Яхэгуауэ Зоети, и гум фIы щыщIэнт — щIалэм зричри, мышынэу мафIэ лыгъейр къызыщIих унэм щIэлъэдащ. Iугъуэ Iувым къыхигъуэтэжа, псэ зыхэмытыжу къыфIэщIа и анэшхуэр мафIэсым къыхихри, щIыбым къыщIихащ абы. Зи щIыфэр мафIэм иса нанэм унагъуэр тегузэвыхьами, я насыпти, Зое, Алыхьым и шыкуркIэ, дохутырхэм я IэмыркIэ къызэфIэувэжащ.
ИужькIэ щIалэщIэм: «Умышынэу дауэ ухыхьэфа мафIэ лыгъейм?» — жаIэу щеупщIым, и анэшхуэм и узыншагъэм игъэгузэвати, а псом егупсысыну зэман зэримыIар жиIащ.
И благъэхэми, ныбжьэгъухэми, къыдеджэхэми Амырхъан зэрацIыхур пщIэрэ нэмысрэ зыхэлъ щIалэ щабэущ, укIытэхыущ.
Зэрихьа лIыгъэм папщIэ къыхуагъэфэща медалыр, дипломыр, Урысейпсо жылагъуэ зэгухьэныгъэм къыбгъэдэкI «Гу пщтыр» щIыхь тхылъыр КъБР-м и Правительствэм и УнафэщIым и къуэдзэ — КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министр Емуз Нинэ иджыблагъэ иритыжащ еджакIуэ хахуэм. Абыхэм къищынэмыщIауэ, Амырхъан тыгъэ хуащIащ Уайльд Оскар и «Iущыгъэм и егъэджакIуэ» тхылъыр.
Узыншэу, и адэ-анэр игъэгушхуэу, и Iуэху фIы хъу зэпыту, нэхъыбэжкIэ и цIэр ираIуэну ехъуэхъуащ министрыр щIалэщIэм. КъыдэкIуэтей цIыкIухэр зыдэплъеин апхуэдэ щIалэ хахуэхэр дызэриIэм зэрыригушхуэри къыхигъэщащ и псалъэм.
Амырхъан фIыщIэшхуэ яхуищIащ мы Iуэхум зи гуащIэ хэлъ дэтхэнэми. Апхуэдиз пщIэ къыхуащIыну, яIэтыну зэримыгугъари, и гуапэ дыдэ зэрыхъуари жиIащ.
Социальнэ-щэнхабзэ жэрдэмхэм я фондым илъэс къэс къыдигъэкI «Гу пщтыр» тхылъым мы гъэм ихуащ лIыгъэ зезыхьа, щытыкIэ гугъум къикIыфа цIыхуи 102-м я сурэтхэмрэ я лIыхъужьыгъэр къызыхэщыж тхыгъэ кIэщI цIыкIухэмрэ. Ди адыгэ щIалэр абыхэм зэрахэхуар пщIэшхуэщ лъэпкъым дежкIэ.
Илэжьа Iуэхур лIыхъужьыгъэу зымыбж, атIэ апхуэдэ щытыкIэ къихута дэтхэнэ зыми ар и къалэну къэзылъытэ щIалэщIэм къыпэщылъ гъащIэм апхуэдэ гузэвэгъуэ афIэкIа щримыхьэлIэну, мураду иIэр къехъулIэну, къызыхэкIа лъэпкъым и цIэр нэхъыбэжкIэ зыгъэIун щIалэ хъуну дохъуэхъу!
Ислъам Нащхъуэ.
